SL Uradni list Evropske unije C 304/21

POROČILO

o letnih računovodskih izkazih Evropske agencije za varnost v letalstvu za proračunsko leto 2008 z odgovori Agencije

2009/C 304/05

KAZALO

Odstavek Stran UVOD … 1–2 22 IZJAVA O ZANESLJIVOSTI … 3–12 22 PRIPOMBE O UPRAVLJANJU PRORAČUNA IN FINANČNEM POSLOVODENJU … 13–14 23 DRUGE ZADEVE … 15–16 23 Tabela … 24 Odgovori Agencije … 26

UVOD

1. Evropska agencija za varnost v letalstvu (v nadaljnjem besedilu: Agencija) s sedežem v Kölnu je bila ustanovljena z Uredbo (ES) št. 1592/2002 Evropskega parlamenta in Sveta z dne 15. julija 2002 (1). Naloge Agencije so ohranjanje visoke stopnje varnosti civilnega letalstva, zagotavljanje ustreznega razvoja varnosti civilnega letalstva, določitev certifikacijskih specifikacij ter zagotavljanje certificiranja letalskih proizvodov (2).

2. Proračun Agencije za leto 2008 je znašal 102 milijona EUR, za prejšnje leto pa 72 milijonov EUR. Ob koncu leta je bilo v Agenciji zaposlenih 442 uslužbencev, v prejšnjem letu pa 362.

IZJAVA O ZANESLJIVOSTI

4. Ta izjava o zanesljivosti je naslovljena na Evropski parlament in Svet v skladu s členom 185(2) Uredbe Sveta (ES, Euratom) št. 1605/2002 ( 6 )

Odgovornost izvršnega direktorja

5. Izvršni direktor je kot odredbodajalec odgovoren za izvrševanje prihodkov in odhodkov proračuna v skladu s finančnimi pravili Agencije in v mejah odobrenih proračunskih sredstev ( 7 ) . Odgovoren je za vzpostavitev ( 8 ) organizacijske strukture, notranjih upravljavskih in kontrolnih sistemov, uvedbo postopkov v zvezi s pripravo zaključnih računovodskih izkazov ( 9 ) , v katerih ni pomembnih napačnih navedb, ne glede na to, ali so te posledica goljufije ali napake, ter za zagotovitev, da so transakcije, povezane s temi izkazi, zakonite in pravilne.

Odgovornost Sodišča

6. Naloga Sodišča je, da na podlagi svoje revizije zagotovi izjavo o zanesljivosti letnih računovodskih izkazov Agencije ter o zakonitosti in pravilnosti z njimi povezanih transakcij.

7. Sodišče je revizijo izvedlo v skladu z mednarodnimi standardi revidiranja in etičnima kodeksoma MZRS in ISSAI ( 10 ) . Ti standardi določajo, da mora Sodišče ravnati v skladu z etičnimi zahtevami ter revizijo načrtovati in opraviti tako, da pridobi razumno zagotovilo, da v računovodskih izkazih ni pomembnih napačnih navedb in da so z njimi povezane transakcije zakonite in pravilne.

8. Revizijsko delo Sodišča zajema izvajanje postopkov za pridobitev revizijskih dokazov o zneskih in razkritjih v računovodskih izkazih ter o zakonitosti in pravilnosti z njimi povezanih transakcij. Izbrani postopki so odvisni od njegove revizijske presoje, vključno z oceno tveganj pomembno napačne navedbe v računovodskih izkazih ali nezakonitih ali nepravilnih transakcij, ne glede na to, ali so te posledica goljufije ali napake. Pri pripravi teh ocen tveganja se upošteva notranja kontrola, ki se izvaja pri pripravi in predstavitvi računovodskih izkazov, da se lahko oblikujejo revizijski postopki, ki so primerni glede na okoliščine. Sodišče med svojo revizijo tudi ovrednoti primernost uporabljenih računovodskih usmeritev, razumnost računovodskih ocen, ki jih je pripravilo vodstvo, in skupno predstavitev računovodskih izkazov.

9. Sodišče meni, da so pridobljeni revizijski dokazi zadostni in ustrezni, da zagotavljajo osnovo za spodaj podani mnenji.

Mnenje o zanesljivosti računovodskih izkazov

10. Po mnenju Sodišča letni računovodski izkazi Agencije ( 11 ) v vseh pomembnih vidikih pošteno predstavljajo njeno finančno stanje na dan 31. decembra 2008 ter rezultate njenega poslovanja in denarne tokove za leto, ki se je takrat končalo, v skladu z določbami njene finančne uredbe.

Mnenje o zakonitosti in pravilnosti z izkazi povezanih transakcij

11. Po mnenju Sodišča so transakcije, povezane z letnimi računovodskimi izkazi Agencije, za proračunsko leto, ki se je končalo 31. decembra 2008, v vseh pomembnih vidikih zakonite in pravilne.

12. Zaradi pripomb, ki sledijo, mnenji Sodišča nista vprašljivi.

PRIPOMBE O UPRAVLJANJU PRORAČUNA IN FINANČNEM POSLOVODENJU

13. V leto 2009 je bila prenesena visoka stopnja odobrenih proračunskih sredstev. To so bili v glavnem operativni odhodki (več kot 53 milijonov EUR), prenos pa je bil posledica naslednjih razlogov: akumulirani namenski prejemki (rezervacija) za odhodke, financirane iz taks in dajatev (29,5 milijona EUR), zamude nacionalnih letalskih organov pri fakturiranju certifikacijskih dejavnosti, ki so jih opravili zunanji izvajalci, in druge zamude pri izvajanju sistema za načrtovanje virov podjetja. Takšno stanje ni v skladu z načelom enoletnosti.

14. Agencija je pri prvi spremembi proračuna prenesla okoli 6,6 milijona EUR (15 %) odhodkov v zvezi z zaposlenimi v operativne odhodke, da bi financirala dodatne stroške za sistem za načrtovanje virov podjetja (4,3 milijona EUR) in povečane stroške za dejavnosti certificiranja, oddane v zunanje izvajanje. Precejšnja stopnja prenosov odobrenih proračunskih sredstev za zaposlene v operativne odhodke kaže na nestvarno načrtovanje zaposlovanja ter na pomanjkljivosti v načrtovanju proračuna za sistem za načrtovanje virov podjetja in njegovo spremljanje.

DRUGE ZADEVE

15. Nova uredba o taksah in dajatvah (12) se je v letu 2008 v celoti uporabljala. Po analitičnih kontih Agencije je poslovni izid za naloge certificiranja za leto 2008 znašal skoraj 10 milijonov EUR. To kaže, da je sistem letnih pavšalnih taks proizvedel dohodek, ki je bistveno višji od dejanskih stroškov. Agencija bi morala ta razvoj analizirati in uvesti sistem spremljanja na ravni projektov certifikacije, da bi zagotovila, da obračunane takse v času celotnega projekta ne odstopajo bistveno od dejanskih stroškov.

16. V delovnem programu Agencije za leto 2008 so za vsako glavno dejavnost navedeni načrtovani ukrepi, prednostni cilji in kazalniki. Ukrepi pogosto niso opisani tako, da bi bilo mogoče meriti njihovo izvajanje, niti niso jasno povezani s cilji. Cilji in kazalniki so v glavnem usmerjeni v izložke in jih pogosto ni mogoče meriti. Zaradi takšnega stanja je težko opredeliti pomanjkljivosti in spremljati napredek na vseh ravneh dejavnosti. Za celovito upravljanje na podlagi dejavnosti, ki bi omogočalo stalno izboljševanje dodeljevanja virov in spremljanja uspešnosti, bi Agencija morala opredeliti natančne in merljive cilje skupaj s pripadajočimi kazalniki uspešnosti ter spodbujati doseganje rezultatov.

To poročilo je sprejelo Računsko sodišče v Luxembourgu na svojem zasedanju dne 8. oktobra 2009. Za Računsko sodišče Vítor Manuel da SILVA CALDEIRA Predsednik

Tabela Evropska agencija za varnost v letalstvu (Köln) Področja pristojnosti Skupnosti, ki izhajajo iz Pogodbe Pristojnosti Agencije, kot so opredeljene v Uredbi (ES) št. 216/2008 Evropskega parlamenta in Sveta („osnovna uredba“) Vodenje Viri, ki so bili Agenciji na voljo v letu 2008 (podatki za leto 2007) Proizvodi in storitve Skupna prometna politika: Svet lahko s kvalificirano večino odloči, ali, v kolikšnem obsegu in po kakšnem postopku je treba sprejeti ustrezne predpise za pomorski in zračni promet. (Člen 80 Pogodbe) Cilji — Ohranjanje enotne visoke stopnje varnosti civilnega letalstva v Evropi in zagotavljanje ustreznega delovanja in razvoja varnosti civilnega letalstva. Ukrepi, ki jih sprejema Agencija: — izdajanje mnenj in priporočil Komisiji, — izdajanje certifikacijskih specifikacij, vključno z zbirko plovnostnih predpisov in sprejemljivimi postopki usklajevanja, ter vseh navodil za izvajanje temeljne uredbe in pravil za njeno izvajanje, — sprejemanje odločitev glede plovnosti in okoljskega certificiranja, certificiranja pilotov, certifikacija letalskih operacij, operaterjev iz tretjih držav, inšpekcijskih pregledov držav članic in preiskav v podjetjih, — opravljanje inšpekcijskih pregledov standardiziranja pri pristojnih organih držav članic. 1 – Upravni odbor ki ga sestavljajo po en predstavnik vsake države članice in en predstavnik Komisije, ustanovi svetovalni organ zainteresiranih strank. 2 – Izvršni direktor vodi Agencijo in ga imenuje upravni odbor na predlog Komisije. 3 – Komisija za pritožbe odloča o pritožbah zoper odločitev Agencije na nekaterih področjih, kot so certificiranje, takse in dajatve ter preiskave v podjetjih. 4 – Zunanja revizija Evropsko računsko sodišče. 5 – Organ za razrešnico Parlament na priporočilo Sveta. Proračun Skupni proračun: 100,9 (85,3) milijona EUR, vključno z: prihodki iz taks in dajatev: 67,2 (55,8) milijona EUR (67 %) subvencija Skupnosti: 30 (26,5) milijonov EUR (30 %) prispevki tretjih držav (vključno s prispevkoma Efte in Švice): 1,4 (1,4) milijona EUR Število zaposlenih 31. decembra 2008 452 začasnih uslužbencev v načrtu delovnih mest: zasedena delovna mesta: 403 (333) drugi uslužbenci: 39, od tega 37 pogodbenih uslužbencev, 1 dodeljen nacionalni strokovnjak, 1 posebni svetovalec Skupno število začasnih uslužbencev: 403 — financiranih iz subvencije: 158 — financiranih iz taks: 245 Mnenja 6 mnenj o spremembah uredb (ES) št. 216/2008, (ES) št. 1702/2003 in (ES) št. 2042/2003. Sklepi o sprejetju predpisov 11 sklepov v zvezi s certificiranjem: specifikacije (7) in sprejemljivi postopki usklajevanja in navodila (4). Mednarodno sodelovanje 18 delovnih dogovorov s CAAC/Kitajska (15), GACA/Saudova Arabija (1), CAAS/Singapur (1) in CASA/Avstralija (1). 1 sprememba delovnega dogovora med JCAB/Japonska in EASA. 2 izvedbena postopka za delovne dogovore med IAC-AR in EASA. 1 izvedbeni postopek za delovne dogovore med GCAA/UAE in EASA. 1 memorandum o soglasju s CAA Pakistan. Odločbe o certificiranju na dan 31. decembra 2008 Certifikati tipa (CT): 8 Dopolnilni certifikati tipa (STC): 764 Navodila glede plovnosti: 216 Alternativna metoda skladnosti (AMOC): 84 Dovoljenja po odredbi o evropskem tehničnem standardu (ETSOA): 281 Večje spremembe: 932 Manjše spremembe: 2 241 Večja popravila: 82 Odločbe o certificiranju na dan 31. decembra 2008 (nadaljevanje) Manjša popravila: 148 Priročnik za letenje za zrakoplov (AFM): 468 Odobritve pogojev letenja (PTF): 296 Odobritev organizacij za načrtovanje zrakoplovov: 509 Odobritev organizacij za vzdrževanje (dvostranskih) (13): 1 372 Odobritev organizacij za vzdrževanje (tujih) (13): 233 Odobritev organizacij za usposabljanje na področju vzdrževanja (13): 28 Odobritev organizacij za proizvodnjo zrakoplovov (13): 20 Inšpekcijski pregledi standardiziranja (število držav po tipu) 31. decembra 2008 Na področju vzdrževanja (CAW): 27 Na področju proizvodnje (IAW): 12 Vir: Podatki, ki jih je posredovala Agencija.

ODGOVORI AGENCIJE Točka 13 Kot je Sodišče že ugotovilo, je večina prenesenih obveznosti in proračunskih sredstev, ki so del poslovanja agencije, nastala zaradi predplačil ki smo jih prejeli od vlagateljev, ter zamude nacionalnih letalskih organov pri fakturiranju. Prenesena proračunska sredstva v zvezi z izvajanjem sistema za načrtovanje virov podjetja (EPR) so nastala zaradi zamude pri podpisu pogodbe o izvajanju storitev. Točka 14 Do prenosa proračunskih sredstev je prišlo, ker je bilo mnogo težje najti novo osebje z določenim strokovnim znanjem, kot je bilo pričakovano, kar je upočasnilo postopek internalizacije nalog certificiranja, kakor tudi zaradi številnih odpovedi in velikega števila notranjih kandidatov, ki so bili izbrani na zunanjih postopkih zaposlovanja (približno 25), objavljenih leta 2008. Na drugi strani se je pojavila potreba po dodatnih sredstvih za izvajanje sistema za načrtovanje virov podjetja (ERP). Točka 15 To je bilo prvo polno leto izvajanja nalog certificiranja v skladu z novo uredbo o taksah in dajatvah. Agencija še naprej izvaja podrobno analizo objektivnih razlogov, ki so povzročili tak presežek, npr. veliko število nadur za dejavnosti certificiranja, kar se v računovodskem sistemu ne šteje kot strošek. Ta analiza bo podlaga za morebitno revizijo sistema obračunavanja s Komisijo in panogo. Točka 16 Agencija je v fazi pridobivanja certifikata po sistemu ISO9001:2008, del tega pa je razvoj ciljev in ključnih kazalnikov uspešnosti, katerih kakovost je izboljšana v delovnem programu za leto 2010. Pri vrednotenju teh ciljev in uporabi ključnih kazalnikov uspešnosti bo v pomoč uvedba trdnejšega informacijskega sistema, tj. sistema za načrtovanje virov podjetja.

(1) UL L 240, 7.9.2002, str. 1.

(2) V tabeli so povzete pristojnosti in dejavnosti Agencije. Tabela je predstavljena v informativne namene.

(3) Tem računovodskim izkazom je priloženo poročilo o upravljanju proračuna in finančnem poslovodenju med letom, ki med drugim vsebuje podatke o stopnji izvrševanja odobrenih proračunskih sredstev in povzetek informacij o prenosih odobrenih proračunskih sredstev med različnimi proračunskimi postavkami.

(4) Računovodski izkazi zajemajo bilanco stanja in izkaz poslovnega izida, izkaz denarnega toka, izkaz gibanja kapitala in prilogo k računovodskim izkazom, v kateri so opisane pomembne računovodske usmeritve in podana druga pojasnila.

(5) Poročila o izvrševanju proračuna vsebujejo izkaz realizacije proračuna in njegovo prilogo.

(6) UL L 248, 16.9.2002, str. 1.

(7) Člen 33 Uredbe Komisije (ES, Euratom) št. 2343/2002 z dne 23. decembra 2002 (UL L 357, 31.12.2002, str. 80).

(8) Člen 38 Uredbe Komisije (ES, Euratom) št. 2343/2002.

(9) Pravila, ki veljajo za agencije v zvezi s predstavitvijo računovodskih izkazov in računovodstvom, so določena v poglavju 1 naslova VII Uredbe Komisije (ES, Euratom) št. 2343/2002, kakor je bila nazadnje spremenjena z Uredbo Komisije (ES, Euratom) št. 652/2008 z dne 9. julija 2008 (UL L 181, 10.7.2008, str. 23), in so kot takšna sestavni del finančne uredbe Agencije.

(10) Mednarodna zveza računovodskih strokovnjakov (MZRS) in Mednarodni standardi za vrhovne revizijske institucije (ISSAI).

(11) Končni letni računovodski izkazi so bili pripravljeni 18. junija 2009, Sodišče pa jih je prejelo 6. julija 2009. Končni letni računovodski izkazi, konsolidirani z izkazi Komisije, so objavljeni v Uradnem listu Evropske unije najpozneje 15. novembra naslednjega leta. Na voljo so na spletnih straneh http://eca.europa.eu ali http://www.easa.europa.eu

(12) Uredba Komisije (ES) št. 593/2007 z dne 31.5.2007 o taksah in dajatvah, ki jih obračunava Evropska agencija za varnost v letalstvu.

(13) Dejavnost odobritve organizacij je razdeljena na glavno dejavnost nadziranja že odobrenih organizacij (s podaljšanjem vsaki 2/3 leta) in dejavnost, povezano z novimi odobritvami. Predloženi podatki se nanašajo na skupno število odobritev na dan 31. decembra 2008.